РЕШЕНИЕ ЗА ИЗПЪЛНЕНИЕ НА КОМИСИЯТА
от 14 юли 2011 година
за одобряване на някои изменени програми за ликвидиране и мониторинг на болести по животните и зоонози за 2011 г. и за изменение на Решение 2010/712/ЕС по отношение на финансовото участие на Съюза за някои програми, одобрени с посоченото решение
(нотифицирано под номер C(2011) 4993)
(2011/416/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 27, параграфи 5 и 6 от него,
като има предвид, че:
(1)
С Решение 2009/470/ЕО се установяват процедурите, уреждащи финансовото участие на Съюза в програмите за ликвидиране, контрол и мониторинг на болестите по животните и зоонозите.
(2)
В Решение 2008/341/ЕО на Комисията от 25 април 2008 г. за определяне на критерии на Общността за национални програми за ликвидирането, контрола и мониторинга на някои болести по животните и зоонози (2) се предвижда, че за да бъдат одобрени съгласно финансовите мерки на Съюза, представените от държавите-членки програми трябва да отговарят най-малко на критериите, определени в приложението към посоченото решение.
(3)
С Решение 2010/712/ЕС на Комисията от 23 ноември 2010 г. за одобряване на годишните и многогодишните програми за ликвидиране, контрол и мониторинг на някои болести по животните и зоонози, представени от държавите-членки за 2011 г. и следващите години, и за одобряване на финансовото участие на Съюза за тези програми (3) се одобряват някои национални програми и се определят размерът и максималната стойност на финансовото участие на Съюза за всяка програма, представена от държавите-членки.
(4)
След появата на огнища на болестта син език Испания представи изменена програма за мониторинг и ликвидиране на тази болест с цел въвеждане на задължителна ваксинация срещу серотип 8 в някои региони.
(5)
След появата на болестта бяс в някои зони на границата с Полша Словакия представи изменена програма за ваксинация за ликвидиране на болестта с оглед разширяване на обхвата на зоната, в която се разпространяват примамките.
(6)
Полша и Финландия представиха изменени програми за ликвидиране на болестта бяс с цел включване на дейности, свързани с ваксинацията по орален път, в някои зони от съседни трети държави, граничещи със Съюза, с оглед защитата на Съюза от повторно въвеждане на болестта бяс чрез преминаването на заразени животни през общите граници.
(7)
Комисията направи оценка на изменените програми, представени от Испания, Полша, Словакия и Финландия както от ветеринарна, така и от финансова гледна точка. Беше установено, че посочените програми отговарят на съответното ветеринарно законодателство на Съюза, и в частност на критериите, посочени в Решение 2008/341/ЕО.
(8)
Изменените програми, представени от Испания, Полша, Словакия и Финландия, следователно трябва да бъдат одобрени.
(9)
В Решение 2010/712/ЕС се предвижда Словакия да получи финансово участие от Съюза за включените в годишната програма за ликвидиране на болестта бяс в тази държава-членка дейности по ваксинация по орален път, които се изпълняват в гранични зони от съседни трети държави. В допълнение в посоченото решение се предвижда Литва да получи финансово участие от Съюза за включените в многогодишната програма за ликвидиране на болестта бяс в тази държава-членка дейности по ваксинация по орален път, които се изпълняват в гранични зони от съседни трети държави.
(10)
Следователно е целесъобразно също да се предвиди финансово участие от страна на Съюза за онези части от програмите за ликвидиране на болестта бяс в Полша и Финландия, които се изпълняват в гранични зони от съседни трети държави, граничещи със Съюза.
(11)
Одобряването с настоящото решение на представените от Полша и Финландия изменени програми за ликвидиране на болестта бяс има отражение върху одобрените с Решение 2010/712/ЕС суми, необходими за изпълнение на програмите на посочените държави-членки. Следователно максималната сума на финансово участие на Съюза за програмите за ликвидиране на болестта бяс в Полша и Финландия, определена с посоченото решение, трябва да бъде съответно коригирана.
(12)
Поради това Решение 2010/712/ЕС следва да бъде съответно изменено.
(13)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Изменената програма за мониторинг и ликвидиране на болестта син език, представена от Испания на 1 февруари 2011 г., се одобрява за периода от 1 януари 2011 г. до 31 декември 2011 г.
Член 2
Изменените програми за ликвидиране на болестта бяс, представени от Полша на 5 април 2011 г., от Словакия на 13 декември 2010 г. и от Финландия на 12 април 2011 г., се одобряват за периода от 1 януари 2011 г. до 31 декември 2011 г.
Член 3
Член 10 от Решение 2010/712/ЕС се изменя, както следва:
1.
В параграф 2 буква в) се заменя със следното:
„в)
не надвишава следните стойности:
i)
1 800 000 ЕUR за България;
ii)
620 000 ЕUR за Естония;
iii)
1 450 000 ЕUR за Унгария;
iv)
7 110 000 ЕUR за Полша;
v)
5 000 000 ЕUR за Румъния;
vi)
700 000 ЕUR за Словакия;
vii)
200 000 EUR за Финландия.“
2.
Параграф 4 се заменя със следното:
„4. Чрез дерогация от параграфи 2 и 3, за тези части от програмите на Полша, Словакия и Финландия, които ще бъдат изпълнявани извън техните територии, финансовото участие на Съюза:
а)
се предоставя само за разходите за закупуване и разпространение на ваксини за орално приложение и примамки;
б)
възлиза на 100 %; и
в)
не надвишава:
i)
630 000 ЕUR за Полша;
ii)
250 000 ЕUR за Словакия;
iii)
65 000 EUR за Финландия.“
Член 4
Адресати на настоящото решение са държавите-членки.
Съставено в Брюксел на 14 юли 2011 година.